  Виталий Пронин Пианист Д. МацуевП. Чайковскийлы сӥзем 58-тӥяз крезьгуро фестивале вуылӥз Россиысь калык артист, пианист Денис Мацуев. Шоркарамы концерт сётон азьын усточи пумиськылӥз журналистъёсын.Визьмо шыпыт- Дорады вуылӥ вал 1999-тӥ арын. Табере тани нош ик шуд усиз лыктыны П. Чайковскийлэн дор палъёсаз, вылаз ик, адӟыны дано композиторлэсь выльдэм музей-усадьбазэ, шудыны солэн рояленыз. Пусйыны кулэ, та паймымон инструмент али но туж ӟеч на.Нырысьсэ Иже вуылэмме туж умой тодӥсько. Удмурт кун филармониен соку кивалтӥз Нина Таланова, со зэмос профессионал, умой директор потӥз мыным. Инмар тазалыксэ мед сётоз Нина Кузьминичналы.Толон бадӟым концерт вал Воткинскын. П. Чайковскиез шудыны П. Чайковскийлэн вордӥськем палъёсаз - со сюлэмлы туж дуно маке. П. Чайковский - асьмелэн бриллиантмы. Солэн крезьгурез чузъяське котькуд нунал быдэс дуннеын. Соин ик шумпотымон, таӵе фестиваль радъяське шуыса. Репертуарам яратоно композиторлэн крезьгурез бадӟым инты басьтэ. Тужгес но кельше солэн «Времена года» произведениез. Та циклэз огшоры шудыны капчи, нош сюлэмдэ поныса, асьме инкуазьлэсь чеберзэ, вошъяськемзэ син азе пуктыса, быдэстыны туж секыт. Соин ик дуннеын та циклэз быдэсак нокин но уг шуды, пианистъёс быръё отысь куд-ог произведениосты гинэ. Мон туннэ шудо быдэссэ «Арлэсь вакытъёссэ». Воткинскын концерт залын сыӵе шыпыт вал. Шыпытлык пӧртэм луэ, мыным кельше визьмо шыпыт, сое номырин но уд ӵошаты. Воткинскысь залын толон ӵапак вал сыӵе шыпыт, тау со понна. Малпасько, Ижысь учкисьёсын но ми ог-огмес кылзом но валалом. Оскеме потэ, азьланяз мон дорады ӵемгес вуыло, вылаз ик, тӥляд табере вань ини синмаськымон инструментты - Steinway & Sons рояльды.Эксэйлы мода- Steinway & Sons компаниен мон кемалась эшъяськисько, шумпотӥсько, шаерады но та паймымон инструментъёс вуизы шуыса (Удмуртие ваёно «Стейнвейёсты» бырйиз Денис Мацуев - авт.). Данъяськыса верасько: берло 2 ар куспын «рояль движение» Россиын паськыта. Мон пӧртэм городъёсысь кивалтӥсьёсын но ужбергатӥсьёсын кенеши, озьы соос 50 пала выль Steinway & Sons рояльёс басьтӥзы. 2 арня талэсь азьло Оренбургын крезьгуро фестиваль ортчиз, улослэн кивалтӥсез ӝыны ар куспын ёрос центръёсаз 9 выль рояль басьтӥз. Мыным таӵе ӟеч инструментъёслы мода туж сюлэмъям. Тодады вае ай, кыӵе инструментъёсын шудӥмы асьмеос 1990-тӥ аръёсы? Нош табере Россиысь пичи городъёсын но егит усточиослэн шудыны луонлыксы вань «Стейнвеен». Нош та рояль крезьгуро инструментъёс пӧлын зэмос эксэй. Солэсь куаразэ номырин уд сура, уд ӵошаты.Воткинскын но Ижын нырысь ик мыным шуд усиз соин шудыны. Пианист понна валтӥсез - инструментлэсь куаразэ шедьтон. Тросэз малпало: клавишаос вылэ зӥбылӥськод но, крезьгур пӧрме. Со озьы ӧвӧл, рояль кырӟаны кулэ. Куддыр туж кема утчано солэсь зэмос куаразэ. Котькуд артист пӧртэм сямен шудэ, соин одӥг инструмент ик пӧртэм киос улын пӧртэм сямен чузъяське. Зэмос пианист, тунгонлы кулэ усьтон быръем сямен, утча инструментлэсь зэмос куаразэ. «Стейнвейлэн» диапазонэз туж паськыт, со - универсал, со - улэп лул. Шонер чаклад, мускытэз но температураез эскерыса возид ке, та инструмент уно аръёс ӵоже шумпоттоз кылзӥсьёсты. Кылын вераны уд быгаты, тӥ асьтэос кылыны кулэ, кызьы чузъяське та рояль. Вылаз ик, огкадь куараё «Стейнвейёс» уг луо.Рояль но пукон- Тросэз юало: кыӵе тӥляд райдерды (концертэз радъясьёслы куронъёс-косонъёс - авт.)? Шонерзэ вераса, мон та кылэз уг но тодӥськы вал. Концертъёсты, фестивальёсты радъясьёслы но нимысьтыз нокыӵе куронъёс уг пуктӥськы. Рояль но пукон луизы ке, мыным номыр но кулэ ӧвӧл ни. Соин ик райдер сярысь номыр вераны уг бы-гатӥськы. Таӵе куронъёсын ӵемысь дан потто мукет жанрен ужась артистъёс.Нош мон тыршисько, концертъёсам выль ымныръёс мед кылдозы, тросгес адямиос мед ветлозы шуыса. Билет дунъёсты но вератэк кельтыны уг луы. Валамон ини, таӵе фестивальёс бюджет чотын ортчыло. Соин ик тыршимы, билет дунъёс куртчылӥськисесь медаз луэ шуыса. Озьы ке но, мон малпасько, 5 сюрс манет - Ижевск но Вотка понна бадӟым дун. Мон усьтэмын учкись понна, быдэс дуннеын туж трос эшъёсы, соцсетьёсын гожъяськисько. Одӥг концертлэсь но уг палэнскиськы. калык кылзыны кулэ классика крезьгурез. Соин ик, концерт радъясьёс мынэсьтым шудэмме ужбергатонлы пӧрмытыны выро ке, туж воже потэ. Азьланяз сакгес чаклало, Россиысь пичи городъёсын билет дунъёс лазегесьгес мед луозы но концертъёсам дышетӥсьёс, врачъёс, пиналъёс тросгес мед шедёзы шуыса.Учкись бӧрдэ- Туала вакытэ телевизорысь но радиоысь урод, кырсь иворъёс гинэ калыке вӧлмо, дуннеын кылдэм югдур но шугъяськытэ. Адями ялан сюлмаськыса улэ. Соин ик мон дэмласал ӵемгес кылзыны классикаез. Урод иворъёс тазалыклы но луллы номыр ӟечсэ уг ваё, нош зэмос крезьгур, чылкытатэм сяна, эмъя. Уно аръёс ӵоже ини Токиоын ортчылӥсь концертъёсам ваё инвалид пиналъёсты. Концерт бере мон доры врачъёс лыкто но шуо: классикаез кылзэмзы бере та сӧсыр нылпиослэн тазалыксы умойгес луэ. Мон сое ас вылам но шӧдӥсько. Кызьы шуи ини, одӥг концертлэсь но уг палэнскиськы. Куддыр 14 час лобӟоно луэ, сцена вылэ потытозь ӝыны час кыле. Тынад ӟигарыд ӧвӧл, температураед бадӟым. Нош сцена вылэ потӥськод, рояль сьӧры пуксиськод но, чиньыос улысь потӥсь паймымон чебер крезьгур тонэ но залэз эмъя.Мар бордысен кылзыны кутсконо классикаез? Бен, учкисез гочатоно, но сое ӧвӧл шулдыртоно, гольтыръяськытоно. Классика крезьгурез кылзон - со бадӟым уж, малпаськон, лул-сюлэмез выр-ӟытон, татын ӧвӧл экшн. Кутскыны кулэ, дыр, тужгес тодмо произведениос бордысен - В. Моцартлэн, Л. Бетховенлэн симфониоссы, П. Чайковскийлэн, С. Рахманиновлэн произведениоссы бордысен. Туж трос пол синйылтылӥ ини: шудыкум учкись бӧрдэ яке пальпотэ, яке шуак 5 сюрс адями пӧлын сыџе шыпыт луэ - крезьгурлэн кужымез соосты пукон борды пачкатэ кадь. Крезьгур - гипноз выллем.Тодмо произведениосты кылзэмез бере адямилэн мукет концертъёсы но мынэмез потоз. Умой луысал, сыӵе концертъёс азьын учкисьёслы искусствовед валэктысал ке, мае соос кылозы-адӟозы, котькуд композицилэсь историзэ вакчияк верасал ке.Мон «Выль нимъёс» фондэн ӵош юрттӥсько егит усточиослы. Кунысьтымы егит музыкантъёсын ӵош 40 странаосы концертъёсын вуылӥмы ини. Та ужмес туэ но азьланьтом. Малпасько, Москваысь тодмо артистъёсты-педагогъёсты Удмуртие вайыса, шаерысьтыды усточи пиналъёс понна мастер-классъёс ортчытыны.Галина Семёнова Туспуктӥз Владимир Беломорских Теги: концерт Чайковскийлы-175ар  